  Майя Бывальцева Удмуртиысь транспортъя но сюрес возёсъя министерство куинь лотъёсъя торгъёс ортчытоз но кун контрактъёс юнматоз. 2017-тӥ но 2018-тӥ аръёсы подрядчик элькунысь улосвыл но муниципалкуспо сюресъёсты возёнъя ужъёсты 3 миллиард 833 миллион 110 сюрс манет тыр быдэстоз. Со сярысь косэмъёсты 17-тӥ коньывуонэ кутӥзы улосвыл кивалтэтлэн азьвалтэтэзлэн кенешоназ. Нырысетӥ лотэ огазеязы Алнаш, Балезино, Красногорск, Каракулино, Сюмси, Пичи Пурга, Эгра но Шаркан ёросъёсысь сюресъёсты. Кун контрактъя 1 миллиард 242 миллион 174 сюрс манет висъямын луоз, со пӧлысь 602 миллион 997 сюрс манетэз — 2017-тӥ арын, 639 миллион 177 сюрс манетэз — 2018-тӥ арын. Кыкетӥ лотэ пыртӥзы Вотка, Грак, Дэбес, Кез, Кияса, Кизнер, Сьӧлта, Юкаменск, Якшур-Бодья но Яр ёросъёсысь сюресъёсты. Кун контрактъя 1 миллиард 270 миллион 707 сюрс манет висъяськоз. 616 миллион 848 сюрс манетэз — 2017-тӥ арын, 653 миллион 859 сюрс манетэз — 2018-тӥ арын. Куинетӥ лотэ шедизы Глазов, Дэри, Можга, Ува, Сарапул но Камбарка ёросъёсысь автомобиль сюресъёс. Кун контрактъя 1 миллиард 370 миллион 229 сюрс манет висъяны чакламын. 2017-тӥ арын — 665 миллион 160 сюрс манет, 2018-тӥ арын — 705 миллион 69 сюрс манет. Контрактъёсты быдэстӥсь сюресъёс вылтӥ мынон-ветлонэз дугдылонъёстэк но кышкыттэмлыко карыны кулэ. Тегъёс: Авто Ижкар Транспорт Удмуртия сюресъёс кивалтэт коньдон кунбасьяськонъёс  